CELEX: 32010R0939
Language: lt
Date: 2010-10-20 00:00:00
Title: 2010 m. spalio 20 d. Komisijos reglamentas (ES) Nr. 939/2010, kuriuo iš dalies keičiamas Reglamento (EB) Nr. 767/2009 IV priedas dėl 11 straipsnio 5 dalyje minėtų pašarinių žaliavų arba kombinuotųjų pašarų sudėties ženklinimo leistinų nuokrypių  Tekstas svarbus EEE

21.10.2010   
            
            
               LT
            
            
               Europos Sąjungos oficialusis leidinys
            
            
               L 277/4
            
         KOMISIJOS REGLAMENTAS (ES) Nr. 939/2010
   2010 m. spalio 20 d.
   kuriuo iš dalies keičiamas Reglamento (EB) Nr. 767/2009 IV priedas dėl 11 straipsnio 5 dalyje minėtų pašarinių žaliavų arba kombinuotųjų pašarų sudėties ženklinimo leistinų nuokrypių
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Reglamentą (EB) Nr. 1831/2003 ir panaikinantį Direktyvas 79/373/EEB, 80/511/EEB, 82/471/EEB, 83/228/EEB, 93/74/EEB, 93/113/EB, 96/25/EB bei Sprendimą 2004/217/EB (1), ypač į jo 27 straipsnio 1 dalį,
   kadangi:
   
               (1)
            
            
               Reglamentu (EB) Nr. 767/2009 nustatytos ES taisyklės, susijusios su prekybos pašarinėmis žaliavomis ir kombinuotaisiais pašarais sąlygomis. Šio reglamento IV priede pateikiami pašarinių žaliavų ir kombinuotųjų pašarų sudėties ženklinimo leistini nuokrypiai.
            
         
               (2)
            
            
               Valstybių narių kompetentingų institucijų pateikti statistiniai kontrolės duomenys apie nuokrypius pašarų mėginiuose parodė, kad Reglamento (EB) Nr. 767/2009 IV priede nustatytus parametrus būtina iš esmės pakeisti, siekiant atsižvelgti į mokslinę ir techninę pažangą mėginių ėmimo būdų ir analizės metodų srityse. Komisija baigė vertinti šiuos duomenis, todėl reikėtų pakeisti IV priedo struktūrą ir parametrus.
            
         
               (3)
            
            
               Iš dalies pakeitus pašarų drėgnio nuokrypius, reikėtų atsižvelgti į tam tikras pašarines žaliavas, kurių drėgnis didesnis nei 50 %, kadangi tokių pašarinių žaliavų naujos ženklinimo nuostatos nustatytos Reglamento (EB) Nr. 767/2009 15 ir 16 straipsniuose.
            
         
               (4)
            
            
               Kadangi nėra metodų, kuriais būtų galima nustatyti energinę vertę ir baltyminę vertę Sąjungos lygmeniu, valstybėms narėms turėtų būti leista išlaikyti nacionaliniu lygmeniu nustatytus nuokrypius nuo šių parametrų.
            
         
               (5)
            
            
               Atsižvelgiant į naujai nustatytus pašarų priedams pašaruose taikomus nuokrypius, reikėtų patikslinti, kad jie apima tik techninius nuokrypius, kadangi atitinkamiems pašarų priedams taikomas analitinis nuokrypis jau nustatytas pagal oficialų aptikimo metodą. Nuokrypiai turėtų būti taikomi pašarų priedų sąraše ir analitinių sudedamųjų dalių sąraše deklaruotiems dydžiams.
            
         
               (6)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 767/2009 IV priedas pakeičiamas šio reglamento priedu.
   2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
   Šis reglamentas taikomas nuo 2010 m. rugsėjo 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. spalio 20 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 229, 2009 9 1, p. 1.
   
      PRIEDAS
      Reglamento (EB) Nr. 767/2009 IV priedas pakeičiamas taip:
      
         
            „IV PRIEDAS
            
               11 straipsnio 5 dalyje numatyti pašarinių žaliavų arba kombinuotųjų pašarų sudėties ženklinimo leistini nuokrypiai
            
            
               
                  A dalis.
                  
                  Nuokrypiai, taikomi I, V, VI ir VII prieduose išvardytoms analitinėms sudedamosioms dalims
               
            
            
                        1.
                     
                     
                        Šioje dalyje nustatyti nuokrypiai apima techninius ir analitinius nuokrypius. Sąjungos lygmeniu nustačius analitinius nuokrypius, apimančius matavimo neapibrėžtis ir procedūrų skirtumus, 2 dalyje nustatytos vertės turėtų būti atitinkamai patikslintos, kad jos būtų taikomos tik techniniams nuokrypiams.
                     
                  
                        2.
                     
                     
                        Jeigu nustatoma, kad pašarinių žaliavų arba kombinuotųjų pašarų sudėtis skiriasi nuo ženklinant nurodytos I, V, VI ir VII prieduose išvardytų analitinių sudedamųjų dalių sudėties, taikomi tokie nuokrypiai:
                        
                                    a)
                                 
                                 
                                    neapdorotam aliejui ir riebalams, žaliems baltymams ir žaliems pelenams:
                                    
                                                i)
                                             
                                             
                                                ± 3 % visos masės ar tūrio, kai deklaruotas 24 % ar didesnis kiekis;
                                             
                                          
                                                ii)
                                             
                                             
                                                ± 12,5 % deklaruoto kiekio, kai deklaruotas mažesnis kaip 24 %, bet ne mažesnis kaip 8 % kiekis;
                                             
                                          
                                                iii)
                                             
                                             
                                                ± 1 % visos masės ar tūrio, kai deklaruotas mažesnis kaip 8 % kiekis;
                                             
                                          
                              
                                    b)
                                 
                                 
                                    žaliai ląstelienai, cukrui ir krakmolui:
                                    
                                                i)
                                             
                                             
                                                ± 3,5 % visos masės ar tūrio, kai deklaruotas 20 % ar didesnis kiekis;
                                             
                                          
                                                ii)
                                             
                                             
                                                ± 17,5 % deklaruoto kiekio, kai deklaruotas mažesnis kaip 20 %, bet ne mažesnis kaip 10 % kiekis;
                                             
                                          
                                                iii)
                                             
                                             
                                                ± 1,7 % visos masės ar tūrio, kai deklaruotas mažesnis kaip 10 % kiekis;
                                             
                                          
                              
                                    c)
                                 
                                 
                                    kalciui, druskos rūgštyje netirpiems pelenams, bendrajam fosforui, natriui, kaliui ir magniui:
                                    
                                                i)
                                             
                                             
                                                ± 1 % visos masės ar tūrio, kai deklaruotas 5 % ar didesnis kiekis;
                                             
                                          
                                                ii)
                                             
                                             
                                                ± 20 % deklaruoto kiekio, kai deklaruotas mažesnis kaip 5 %, bet ne mažesnis kaip 1 % kiekis;
                                             
                                          
                                                iii)
                                             
                                             
                                                ± 0,2 % visos masės ar tūrio, kai deklaruotas mažesnis kaip 1 % kiekis;
                                             
                                          
                              
                                    d)
                                 
                                 
                                    drėgniui:
                                    
                                                i)
                                             
                                             
                                                ± 8 % deklaruoto kiekio, kai deklaruotas 12,5 % ar didesnis kiekis;
                                             
                                          
                                                ii)
                                             
                                             
                                                ± 1 % visos masės ar tūrio, kai deklaruotas mažesnis kaip 12,5 %, bet ne mažesnis kaip 5 % kiekis;
                                             
                                          
                                                iii)
                                             
                                             
                                                ± 20 % deklaruoto kiekio, kai deklaruotas mažesnis kaip 5 %, bet ne mažesnis kaip 2 % kiekis;
                                             
                                          
                                                iv)
                                             
                                             
                                                ± 0,4 % visos masės ar tūrio, kai deklaruotas mažesnis kaip 2 % kiekis;
                                             
                                          
                              
                                    e)
                                 
                                 
                                    jei remiantis ES metodu ar oficialiu valstybės narės, kurioje pašarai pateikti rinkai, metodu nuokrypiai nuo energinės vertės ir baltyminės vertės nebuvo nustatyti, taikomi šie nuokrypiai: 5 % – energinei vertei ir 10 % – baltyminei vertei.
                                 
                              
                  
                        3.
                     
                     
                        Nukrypstant nuo 2 dalies a punkto dėl gyvūnų augintinių ėdale naudojamo neapdoroto aliejaus ir riebalų bei žalių baltymų, kai deklaruotas mažesnis kaip 16 % kiekis, leistinas nuokrypis yra ± 2 % visos masės ar tūrio.
                     
                  
                        4.
                     
                     
                        Nukrypstant nuo 2 dalies, leistinas nuokrypis nuo deklaruoto kiekio, taikomas neapdorotam aliejui ir riebalams, cukrui, krakmolui, kalciui, natriui, kaliui, magniui, energinei vertei ir baltyminei vertei, gali būti iki dviejų kartų didesnis nei 2 ir 3 dalyse nustatytas nuokrypis.
                     
                  
                        5.
                     
                     
                        Nukrypstant nuo 2 dalies, nuokrypiai, taikomi druskos rūgštyje netirpiems pelenams ir drėgniui, taikomi tik viršutinėms vertėms, o žemutinių verčių ribos nenustatytos.
                     
                  
               
                  B dalis.
                  
                  Nuokrypiai, taikomi pagal I, V, VI ir VII priedus paženklintiems pašarų priedams
               
            
            
                        1.
                     
                     
                        Šioje dalyje nustatyti nuokrypiai apima tik techninius nuokrypius. Jie taikomi į pašarų priedų sąrašą ir analitinių sudedamųjų dalių sąrašą įtrauktiems pašarų priedams.
                        Nuokrypiai į analitinių sudedamųjų dalių sąrašą įtrauktiems pašarų priedams taikomi visam paženklintam kiekiui, kuris laikomas garantuotu kiekiu baigiantis pašaro minimaliai saugojimo trukmei.
                        Jeigu nustatoma, kad pašarų priedų kiekis pašarinėse žaliavose ar kombinuotuose pašaruose yra mažesnis nei deklaruotas kiekis, taikomi šie nuokrypiai (1):
                        
                                    a)
                                 
                                 
                                    10 % deklaruoto kiekio, jei deklaruotas kiekis yra 1 000 ar daugiau vienetų;
                                 
                              
                                    b)
                                 
                                 
                                    100 vienetų, jei deklaruotas mažesnis kaip 1 000 vienetų, bet ne mažesnis kaip 500 vienetų kiekis;
                                 
                              
                                    c)
                                 
                                 
                                    20 % deklaruoto kiekio, jei deklaruotas mažesnis kaip 500 vienetų, bet ne mažesnis kaip 1 vieneto kiekis;
                                 
                              
                                    d)
                                 
                                 
                                    0,2 vieneto, jei deklaruotas mažesnis kaip 1 vieneto, bet ne mažesnis kaip 0,5 vieneto kiekis;
                                 
                              
                                    e)
                                 
                                 
                                    40 % deklaruoto kiekio, jei deklaruotas mažesnis kaip 0,5 vieneto kiekis.
                                 
                              
                  
                        2.
                     
                     
                        Jeigu mažiausias ir (arba) didžiausias priedo pašaruose kiekis nustatytas atitinkamame šio pašarų priedo leidime, 1 dalyje nustatyti techniniai nuokrypiai taikomi, kai reikia, tik didesniam kiekiui nei nustatytas mažiausias kiekis arba mažesniam kiekiui nei nustatytas didžiausias kiekis.
                     
                  
                        3.
                     
                     
                        Jeigu nustatytas didžiausias priedo kiekis, kaip nurodyta 2 dalyje, nėra viršijamas, skirtumas nuo deklaruoto kiekio gali būti iki trijų kartų didesnis nei 1 dalyje nustatytas nuokrypis. Vis dėlto, jei mikroorganizmų grupei priklausančių pašarų priedų didžiausias kiekis nustatytas atitinkamame to pašarų priedo leidime, šis didžiausias kiekis atitinka leidžiamą viršutinę ribą.“
                     
                  
      
      
         (1)  1 vienetas šioje dalyje reiškia, priklausomai nuo atvejo, 1 mg, 1 000 TV, 1 × 109 KSV arba 100 fermentinio aktyvumo vienetų atitinkamo pašarų priedo (1 kg pašarų).